Schloss Wiepersdorf

Schloss Wiepersdorf on nykyisin taiteilijaresidenssinä toimiva uusbarokkityylinen linna, joka sijaitsee Saksassa noin 80 kilometriä Berliinin eteläpuolella parinkymmenen kilometrin päässä Jüterbogista Brandenburgin osavaltiossa. Paikalla on ollut merkitystä kirjallisuuden ja taiteiden historiassa.

Linnaan kuuluu laaja puisto ja tiloja noin kahdellekymmenelle taiteenharjoittajalle kerrallaan. Siellä pidetään myös yleisötilaisuuksia, kuten konsertteja, seminaareja ja näyttelyitä.Suomen kulttuurirahasto: Künstlerhaus Schloss Wiepersdorf  Viitattu 11.19. 2010.

Linnassa työskentelee kuvataiteilijoita, kirjailijoita ja musiikin ammattilaisia. Taiteilijatalo tarjoaa muun muassa siivouksen ja kirjastopalveluita sekä pyyhkeet, tietokoneita ja polkupyöriä residenssissä olevien käyttöön. Eri säätiöiden ohella Suomen Kulttuurirahasto jakoi työskentelyjaksoja Schloss Wiepersdorfiin vuosina 2001–2015.Schloss Wiepersdorf; Information Viitattu 11.10.2010.

Puistossa on antiikin mytologiaan liittyviä hiekkakiviveistoksia ja uurnia, sekä groteskeja kääpiöveistoksia. Puisto muuttuu lännessä englantilaiseksi puutarhaksi. Puiston pohjoisosassa on pieni kirkko ja von Arnimin suvun hautausmaa.Schloss Wiepersdorf; Orangerie Viitattu 11.10.2010.

Linnan alueelle ei ole kovin vilkasta julkista liikennettä. Hyvien junayhteyksien päässä olevan Jüterbogin ja Schloss Wiepersdorfin välillä kulkee linja-autoja kahdesti viikossa.Transartists.nl: Schloss Wiepersdorf  Viitattu 11.10.2010.

Historia

Wiepersdorfin linna oli 1800-luvun alusta Saksan kirjallisuuden romantiikan suuntauksen keskeisten kirjailijoiden Achim ja Bettina von Arnimin koti, nykyisin tiloissa toimii heidän kotimuseonsa. Arnimien kotimuseo perustettiin vuonna 1992. Siellä on näytteillä aiemmin kartanona toimineen linnan historiaa, runoilijapariskunnan aikaista kalustusta ja maalauksia sekä tietoa kirjallisista piireistä, joissa Arnimit vaikuttivat. Piireihin kuuluivat muun muassa Bettina von Arnimin lanko, oikeushistorioitsija Friedrich Carl von Savigny, veli kirjailija Clemens Brentano ja Grimmin veljekset.Schloss Wiepersdorf; Museum Viitattu 11.2.2010.

Vuosina 1734–1736 preussilainen upseeri Gottfried Emmanuel von Einsiedel osti maita Bärwaldesta. Kauppaan kuului Wiepersdorf, jonka vanhaa päärakennusta hän laajensi. Hän lisäsi päärakennukseen kaksi lisäsiipeä. Vuonna 1780 maat rakennuksineen myytiin Joachim Erdmann von Arnimille, joka rakennutti päärakennukseen kaksi tornia. Seuraavana vuonna syntyi hänen poikansa runoilija Achim von Arnim. Vuosina 1815–1816 tilalle rakennettiin maatalousrakennuksia, jotka nykyisin ovat taiteilijaresidenssien käytössä.Schloss Wiepersdorf; History Viitattu 11.10.2010.

Puisto ja rakennukset remontoitiin uusbarokki tyyliin vuosina 1874–1880. Kartanon palatsimainen luonne korostui puiston laajentamisen sekä talvipuutarhan eli orangerian ja puolipyöreän terassin rakentamisen ansiosta. Uuden ilmeen suunnitellut Bettina von Arnimin pojanpoika, taidemaalari vapaaherra Achim von Arnim nuorempi (1848–1891) lisäytti myös ateljeen päärakennuksen pohjoissiipeen ja muutti tilan luonnonkivikirkon uusromaaniseksi.

Vuonna 1945 Wiepersdorf toimi venäläisten joukkojen sotilastukikohtana, joten sitä ei tuhottu, kuten monia muita kartanoita Brandenburgin alueella. Toien maailmansodan jälkeen linnassa toimi kirjailijasäätiö Deutsche Dichterstiftung, joka järjesti kirjailijaresidenssejä, ja rakennuksesta tuli suojelukohde. Päärakennusta ja puistoa restauroitiin vuosina 1974–1988. Monet kirjailijat työskentelivät linnassa DDR:n aikana, muun muassa Anna Seghers, Sarah Kirsch ja Christa Wolf.

Saksojen yhdistymisen jälkeen linnan tilanne oli epäselvä, ja päärakennus toimi jonkin aikaa liikemieshotellina. Se avattiin jälleen kaikkien taiteenalojen residenssinä ja taiteilijatalona vuonna 1992. Vuonna 2004 linnaa siihen asti ylläpitänyt säätiö lopetti residenssitoiminnan, joka jatkui vuonna 2006 uuden isännän voimin.

Lähteet

Aiheesta muualla

Schloss Wiepersdorfin kotisivut (saksaksi)
Schloss Wiepersdorfin kotisivut (englanniksi)
Transartists.org: Schloss Wiepersdorf (englanniksi) 

Luokka:Taiteilijaresidenssit
Luokka:Saksan puistot
Luokka:Saksalainen kulttuuri
Luokka:Saksan linnat
Luokka:Brandenburgin rakennukset ja rakennelmat